MUITINĖS DEPARTAMENTO

PRIE LIETUVOS RESPUBLIKOS FINANSŲ MINISTERIJOS

GENERALINIS DIREKTORIUS

ĮSAKYMAS

DĖL LIETUVOS RESPUBLIKOS MUITINĖS PRIIMTŲ MUITINĖS IR REEKSPORTO DEKLARACIJŲ TAISYMO TVARKOS IR PRIPAŽINIMO NEGALIOJANČIOMIS TVARKOS APRAŠŲ PATVIRTINIMO

2023 m. gruodžio 21 d. Nr. 1BE-923

Vilnius

Vadovaudamasis 2013 m. spalio 9 d. Europos Parlamento ir Tarybos reglamento (ES) 952/2013, kuriuo nustatomas Sąjungos muitinės kodeksas, 173 straipsnio 3 dalimi ir 174 straipsnio 2 dalimi, 2015 m. liepos 28 d. Komisijos deleguotojo reglamento (ES) 2015/2446, kuriuo Europos Parlamento ir Tarybos reglamentas (ES) Nr. 952/2013 papildomas išsamiomis taisyklėmis, kuriomis patikslinamos kai kurios Sąjungos muitinės kodekso nuostatos, 148 straipsniu:

1. T v i r t i n u pridedamus:

1.1. Lietuvos Respublikos muitinės priimtų muitinės ir reeksporto deklaracijų taisymo tvarkos aprašą;

1.2. Lietuvos Respublikos muitinės priimtų muitinės ir reeksporto deklaracijų pripažinimo negaliojančiomis tvarkos aprašą.

2. P r i p a ž į s t u netekusiu galios Muitinės departamento prie Lietuvos Respublikos finansų ministerijos direktoriaus 2003 m. rugsėjo 18 d. įsakymą Nr. 1B-835 „Dėl Duomenų taisymo muitinėje įformintuose dokumentuose taisyklių, Muitinėje įformintų dokumentų pripažinimo negaliojančiais taisyklių ir Dokumento taisymo (papildymo) pažymos formos patvirtinimo“ su visais pakeitimais ir papildymais.

Generalinis direktorius	Darius Žvironas

PATVIRTINTA

Muitinės departamento prie Lietuvos

Respublikos finansų ministerijos

generalinio direktoriaus

2023 m. gruodžio 21 d. įsakymu Nr. 1BE-923

LIETUVOS RESPUBLIKOS MUITINĖS PRIIMTŲ MUITINĖS IR REEKSPORTO DEKLARACIJŲ TAISYMO TVARKOS APRAŠAS

I SKYRIUS

BENDROSIOS NUOSTATOS

1. Lietuvos Respublikos muitinės priimtų muitinės ir reeksporto deklaracijų taisymo tvarkos aprašas (toliau – Tvarkos aprašas) reglamentuoja asmens prašymų taisyti Lietuvos Respublikos muitinės priimtas rašytines ir elektronines muitinės ir reeksporto deklaracijas (toliau – muitinės ir reeksporto deklaracijos) pateikimo, priėmimo ir nagrinėjimo po prekių išleidimo pasirinktai muitinės procedūrai atlikti tvarką.

2. Tvarkos apraše vartojamos sąvokos ir santrumpos:

2.1. Elektroninė deklaracija – struktūrizuota elektroninė (tekstinė) informacija (XML dokumentas), kurią sudaro duomenys, reikalingi muitinės procedūrai ar reeksportui įforminti, pateikiami elektroninėmis duomenų apdorojimo priemonėmis arba įtraukimo į deklaranto tvarkomus apskaitos registrus būdu.

2.2. MDAS – Muitinės deklaracijų apdorojimo sistema, įskaitant išmaniąją Muitinės deklaracijų apdorojimo sistemą.

2.3. iMDAS - išmanioji Muitinės deklaracijų apdorojimo sistema.

2.4. Muitinės leidimų sistema – informacinė sistema, skirta asmenų prašymų suteikti leidimą, pateikiamų elektroninėmis duomenų apdorojimo priemonėmis, nagrinėjimui, sprendimų dėl leidimų suteikimo priėmimui.

2.5. Reglamentas (ES) Nr. 952/2013 – 2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas.

2.6. Reglamentas (ES) 2015/2446 – 2015 m. liepos 28 d. Komisijos deleguotasis reglamentas (ES) 2015/2446, kuriuo Europos Parlamento ir Tarybos reglamentas (ES) Nr. 952/2013 papildomas išsamiomis taisyklėmis, kuriomis patikslinamos kai kurios Sąjungos muitinės kodekso nuostatos.

2.7. Reglamentas (ES) 2015/2447 – 2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės.

2.8. Veiklos tęstinumo procedūra – muitinės veiklos tęstinumas neveikiant MDAS arba asmens taikomajai programinei ir (arba) aparatinei įrangai bei kitai informacinei infrastruktūrai, atliekamas pateikiant rašytines muitinės ir reeksporto deklaracijas.

2.9. Kitos Tvarkos apraše vartojamos sąvokos suprantamos taip, kaip jos apibrėžtos Muitinės departamento prie Lietuvos Respublikos ministerijos generalinio direktoriaus 2020 m. spalio 9 d. įsakyme Nr. 1B-810 „Dėl Muitinės ir reeksporto deklaracijų, pateikiamų elektroninėmis duomenų apdorojimo priemonėmis ir raštu, surašymo taisyklių patvirtinimo“, Reglamente (ES) Nr. 952/2013, Reglamente (ES) 2015/2446 ir Reglamente (ES) 2015/2447.

II SKYRIUS

PRIIMTŲ MUITINĖS IR REEKSPORTO DEKLARACIJŲ TAISYMAS

3. Muitinės ir reeksporto deklaracijos gali būti taisomos vadovaujantis Tvarkos aprašu ir Reglamento (ES) Nr. 952/2013 173 straipsnio 3 dalies nuostatomis.

4. Po prekių išleidimo pasirinktai muitinės procedūrai atlikti netaisomi šių muitinės ir reeksporto deklaracijų duomenų elementai, nepriklausomai nuo to, ar pateiktas asmens prašymas:

4.1. Eksporto (reeksporto) deklaracijos duomenų elementai:

4.1.1. 11 grupė „Pranešimo informacija (įskaitant procedūrų kodus)“: „Deklaracijos rūšis (1/1)“, „Papildoma deklaracijos rūšis (1/2)“, „Parašas/Patvirtinimas (1/8)“, „Procedūra (1/10)“ (pirmasis keturženklio procedūros kodo skaitmuo);

4.1.2. 12 grupė „Pranešimų, dokumentų, sertifikatų ir leidimų nuorodos“: „LRN (2/5)“, „Sandėlio identifikavimo duomenys (2/7)“;

4.1.3. 13 grupė „Šalys“: „Eksportuotojas (3/1)“, „Eksportuotojo identifikacinis numeris (3/2)“, „Gavėjas (3/9)“, „Gavėjo identifikacinis numeris (3/10)“, „Deklarantas (3/17)“, „Deklaranto identifikacinis numeris (3/18)“, „Atstovo identifikacinis numeris (3/20)“, „Leidimo turėtojo identifikacinis numeris (3/39)“;

4.1.4. 15 grupė „Datos/Laikas/Laikotarpiai“, 16 grupė „Vietos/Šalys/Regionai“, 17 grupė „Muitinės įstaigos“: „Paskirties šalies kodas (5/8)“, „Išvežimo muitinės įstaiga (5/12)“, „Išsiuntimo/eksporto šalies kodas (5/14)“, „Prekių buvimo vieta (5/23)“, „Pateikimo muitinės įstaiga (5/26)“, „Prižiūrinčioji muitinės įstaiga (5/27)“, „Priėmimo data (5/31)“;

4.1.5. 18 grupė „Prekių identifikavimo duomenys“: Neto masė (kg) (6/1) , „Papildomi mato vienetai (6/2)“, „Bruto masė (kg) (6/5)“, „Pakuočių rūšis (6/9)“, „Pakuočių skaičius (6/10)“, „Krovinio ženklinimo duomenys (6/11)“, „Prekės kodas – KN kodas (6/14)“, „Prekės kodas – papildomas (-i) TARIC kodas (-ai) (6/16)“, „Prekės kodas – nacionalinis (-iai) papildomas (-i) kodas (-ai) (6/17)“, „Bendras pakuočių skaičius (6/18)“;

4.1.6. 19 grupė „Transporto informacija (rūšis, priemonės ir įrenginiai)“;

4.1.7. 99 grupė „Kiti duomenų elementai (statistiniai duomenys, garantijos, su tarifais susiję duomenys)“: „Statistinė vertė (8/6)“.

4.2. Importo deklaracijos duomenų elementai:

4.2.1. 11 grupė „Pranešimo informacija (įskaitant procedūrų kodus)“: „Deklaracijos rūšis“ (1/1)“, „Papildoma deklaracijos rūšis (1/2)“, „Parašas/Patvirtinimas (1/8)“, „Procedūra (1/10)“ (pirmasis keturženklio procedūros kodo skaitmuo);

4.2.2. 12 grupė „Pranešimų, dokumentų, sertifikatų ir leidimų nuorodos“: „LRN (2/5)“, „Sandėlio identifikavimo duomenys (2/7)“;

4.2.3. 13 grupė „Šalys“: „Importuotojas (3/15)“, „Importuotojo identifikacinis numeris (3/16)“, „Deklarantas (3/17)“, „Deklaranto identifikacinis numeris (3/18)“ (išskyrus atvejus kai reikia taisyti Muitinės prievolininkų registre neregistruotą kodą (LT999999999999999) į EORI kodą), „Atstovas (3/19)“, „Atstovo identifikacinis numeris (3/20)“;

4.2.4. 14 grupė „Vertės nustatymo informacija/mokesčiai“: „Mokesčio apskaičiavimas – mokėjimo būdas (4/8)“;

4.2.5. 15 grupė „Datos/Laikas/Laikotarpiai“, 16 grupė „Vietos/Šalys/Regionai“, 17 grupė „Muitinės įstaigos“: „Paskirties šalies kodas (5/8)“, „Paskirties regiono kodas (5/8)“, „Prekių buvimo vieta (5/23)“, „Pateikimo muitinės įstaiga (5/26)“, „Prižiūrinčioji muitinės įstaiga (5/27)“;

4.2.6. 18 grupė „Prekių identifikavimo duomenys“: „Neto masė (kg) (6/1)“, „Papildomi mato vienetai (6/2)“, „Bruto masė (kg) (6/5)“, „Pakuočių rūšis (6/9)“, „Pakuočių skaičius (6/10)“, „Krovinio ženklinimo duomenys (6/11)“, „Prekės kodas – KN kodas (6/14)“, „Prekės kodas – TARIC kodas (6/15)“, „Prekės kodas – papildomas (-i) TARIC kodas (-ai) (6/16)“ „Prekės kodas – nacionalinis (-iai) papildomas (-i) kodas (-ai) (6/17)“, „Bendras pakuočių skaičius (6/18)“, „Prekių pobūdis (6/19)“;

4.2.7. 19 grupė „Transporto informacija (rūšis, priemonės ir įrenginiai)“, išskyrus „Transporto rūšis pasienyje (7/4)“;

4.2.8. 99 grupė „Kiti duomenų elementai (statistiniai duomenys, garantijos, su tarifais susiję duomenys)“: „Garantijos rūšis (8/2)“, „Garantijos registracijos numeris (8/3)“.

5. Muitinės ir reeksporto deklaracijos negali būti pakeistos tiek, kad jos galėtų būti taikomos ne toms prekėms, kurios iš pradžių buvo deklaruotos.

III SKYRIUS

PRAŠYMŲ TAISYTI PRIIMTAS MUITINĖS IR REEKSPORTO DEKLARACIJAS PATEIKIMAS

6. Muitinės ir reeksporto deklaracijos taisomos, deklarantui teritorinei muitinei, kurioje deklaracija buvo priimta Muitinės leidimų sistemos (toliau – MLS) priemonėmis, pateikus Prašymą taisyti priimtą muitinės ir reeksporto deklaraciją (toliau – Prašymas). Prašymas turi būti pateiktas Reglamento (ES) Nr.952/2013 22 straipsnio nustatyta tvarka.

7. Prašymas pateikiamas atskirai kiekvienai muitinės ir reeksporto deklaracijai per Reglamento (ES) Nr. 952/2013 173 straipsnio 3 dalyje nustatytą laikotarpį.

8. Prašyme turi būti nurodyti:

8.1. Prašymą pateikusio pareiškėjo juridinio asmens pavadinimas, EORI kodas, buveinės adresas, telefono numeris ir (arba) elektroninio pašto adresas arba fizinio asmens vardas, pavardė, EORI kodas, gyvenamosios vietos adresas, telefono numeris ir (arba) elektroninio pašto adresas;

8.2. už Prašymą atsakingo asmens ryšiams vardas, pavardė, gyvenamosios vietos adresas, telefono numeris ir (arba) elektroninio pašto adresas;

8.3. muitinės ir reeksporto deklaracijos, kurią prašoma taisyti, pagrindinis registracijos numeris (MRN) ir priėmimo muitinėje data;

8.4. prekės eilės numeris, jeigu duomenų elementas yra iš prekės dalies;

8.5. buvusi muitinės ir reeksporto deklaracijos duomenų elemento ir nauja reikšmės;

8.6. motyvuotos priežastys, dėl kurių prašoma taisyti muitinės ir reeksporto deklaraciją;

8.7. kita papildoma informacija, kuri reikalinga Prašymui pagrįsti.

9. Kartu su Prašymu muitinei turi būti pateikti dokumentai, pagrindžiantys taisymo tikslingumą (pavyzdžiui, sąskaitos faktūros, prekių kilmės dokumentai, prekių patikrinimo aktai, nauji perdirbtų produktų išeigos apskaičiavimai, sutarties papildymas (pakeitimas) ir panašiai).

IV SKYRIUS

PRAŠYMO TAISYTI PRIIMTAS MUITINĖS IR REEKSPORTO DEKLARACIJAS PRIĖMIMAS IR NAGRINĖJIMAS

10. Prašymus priima ir nagrinėja teritorinės muitinės laikydamosi Reglamento (ES) Nr. 952/2013 22 straipsnio, Reglamento (ES) 2015/2446 11 straipsnio ir Reglamento (ES) 2015/2447 12 straipsnio nuostatų. Visais atvejais apie Prašymo nagrinėjimo termino pratęsimą turi būti informuotas pareiškėjas, nurodant tokio termino pratęsimo priežastis.

11. Teritorinė muitinė turi teisę prašyti papildomos informacijos (dokumentų), jeigu pateiktų duomenų nepakanka Prašymui pagrįsti ir tyrimui dėl Prašymo pagrįstumo atlikti per Reglamento (ES) 2015/2447 12 straipsnio 2 dalyje nustatytą laikotarpį.

12. Teritorinė muitinė, ketindama Prašymo netenkinti, vadovaudamasi Reglamento (ES) Nr. 952/2013 22 straipsnio 6 dalimi ir Reglamento (ES) 2015/2447 8 straipsniu, MLS priemonėmis informuoja Prašymą pateikusį pareiškėją apie numatomą teritorinės muitinės sprendimą (toliau – Sprendimas), nurodydama priežastis, kuriomis muitinė ketina pagrįsti savo Sprendimą, ir laikotarpį, nurodytą Reglamento (ES) 2015/2446 8 straipsnio 1 dalyje, per kurį pareiškėjas gali pareikšti savo nuomonę.

13. Teritorinė muitinė, įvertinusi pareiškėjo išdėstytus motyvus arba pasibaigus nustatytam laikotarpiui pareikšti nuomonę, priima Sprendimą, kurį ketino priimti, nurodant tokio Sprendimo priėmimo priežastis, arba atsisako savo ketinimų, pripažinusi pareiškėjo išdėstytų motyvų pagrįstumą. Apie priimtą sprendimą pareiškėjas informuojamas MLS priemonėmis.

14. Teritorinė muitinė, ketindama priimti teigiamą Sprendimą taisyti muitinės ir reeksporto deklaraciją, MDAS priemonėmis pataiso Prašyme nurodytą muitinės ir reeksporto deklaraciją ir parengia Dokumento taisymo (papildymo) pažymą (toliau – DTPP) (1 priedas), kuriai:

14.1. MDAS suteikia unikalų aštuoniolikos ženklų numerį, kurio:

14.1.1. 1-asis ir 2-asis ženklai – einamųjų metų paskutiniai du skaitmenys;

14.1.2. 3–10-asis ženklai – teritorinės muitinės kodas iš Muitinės įstaigų klasifikatoriaus, patvirtinto Muitinės departamento prie Lietuvos Respublikos finansų ministerijos generalinio direktoriaus 2009 m. birželio 25 d. įsakymu Nr. 1B-351 „Dėl Muitinės įstaigų klasifikatoriaus patvirtinimo“;

14.1.3. 11–13-asis ženklai – raidės „SPR“;

14.1.4. 14–18-asis ženklai – unikalus MDAS generuojamas skaičių rinkinys.

14.2. iMDAS suteikia unikalų aštuoniolikos ženklų numerį, kurio:

14.2.1. 1-asis ir 2-asis ženklai – einamųjų metų paskutiniai du skaitmenys;

14.2.2. 3–8-asis ženklai – teritorinės muitinės kodas iš Muitinės įstaigų klasifikatoriaus, patvirtinto Muitinės departamento prie Lietuvos Respublikos finansų ministerijos generalinio direktoriaus 2009 m. birželio 25 d. įsakymu Nr. 1B-351 „Dėl Muitinės įstaigų klasifikatoriaus patvirtinimo“, 3–8-asis ženklai;

14.2.3. 9–11-asis ženklai – raidės „SPR“;

14.2.4. 12-asis ženklas – „-“;

14.2.5. 13–18-asis ženklai – unikalus iMDAS generuojamas skaičių rinkinys.

15. Parengus DTPP, teritorinė muitinė MLS priemonėmis suformuoja Leidimą taisyti priimtą muitinės ir reeksporto deklaraciją, kuriam MLS priemonės suteikia unikalų registracijos numerį, nurodytą Muitinės leidimų, suteikiamų MLS priemonėmis, valdymo proceso aprašo patvirtinto Muitinės departamento prie Lietuvos Respublikos finansų ministerijos generalinio direktoriaus 2021 m. balandžio 19 d. įsakymo Nr. 1B-253 „Dėl Muitinės leidimų, suteikiamų Muitinės leidimų sistemos priemonėmis, valdymo proceso aprašo patvirtinimo“, 13 punkte.

16. DTPP yra neatsiejama Leidimo taisyti priimtą muitinės ir reeksporto deklaraciją dalis.

V SKYRIUS

RAŠYTINIO PRAŠYMO TAISYTI MUITINĖS IR REEKSPORTO DEKLARACIJAS PATEIKIMAS IR NAGRINĖJIMAS

17. Rašytinis prašymas (pateiktas ne MLS priemonėmis) taisyti muitinės ir reeksporto deklaraciją pateikiamas dėl:

17.1. rašytinės muitinės ir reeksporto deklaracijos, įformintos taikant veiklos tęstinumo procedūrą;

17.2. supaprastintos deklaracijos, nurodytos Reglamento (ES) Nr. 952/2013 166 straipsnyje;

17.3. papildomos deklaracijos, nurodytos Reglamento (ES) Nr. 952/2013 167 straipsnyje;

17.4. deklaracijos, pateiktos įtraukimo į deklaranto tvarkomus apskaitos registrus pagal Reglamento (ES) Nr. 952/2013 182 straipsnio nuostatas.

18. Rašytinis prašymas pateikiamas teritorinei muitinei, kurioje buvo priimta muitinės ar reeksporto deklaracija. Rašytinis prašymas gali būti pateikiamas vienai ar kelioms muitinės ir reeksporto deklaracijoms užpildant Tvarkos aprašo 2 priede pateiktą pavyzdinę formą.

19. Teritorinė muitinė rašytinį prašymą priima ir nagrinėja Tvarkos aprašo 10–13 punktų nustatyta tvarka. Tuo atveju, kai priimamas sprendimas taisyti muitinės ir reeksporto deklaraciją, teritorinė muitinė atlieka veiksmus, nurodytus Tvarkos aprašo 14 punkte. Rašytinis sprendimas ir DTPP (kai priklauso) išsiunčiamas pareiškėjui prašyme nurodytu elektroniniu paštu.

20. Teritorinė muitinė rašytinį sprendimą dėl muitinės deklaracijos taisymo Tvarkos aprašo 17.3 papunktyje nurodytos papildomos deklaracijos priima tokia tvarka:

20.1. Supaprastintos deklaracijos pateikimo pagal Reglamento (ES) Nr. 952/2013 166 straipsnį atveju taisomos supaprastinta ir papildoma (jei ji pateikta) deklaracijos, nepriklausomai dėl kurios deklaracijos kreipėsi pareiškėjas.

20.2. Deklaracijos pateikimo įtraukimo į deklaranto tvarkomus apskaitos registrus būdu pagal Reglamento (ES) Nr. 952/2013 182 straipsnį atveju deklarantas pateikia rašytinį prašymą dėl deklaracijos, pateiktos įtraukimo į deklaranto tvarkomus apskaitos registrus būdu, taisymo. Teritorinei muitinei priėmus rašytinį sprendimą taisyti deklaraciją, pateiktą įtraukimo į deklaranto tvarkomus apskaitos registrus būdu, kartu taisoma ir papildoma deklaracija (jei ji pateikta).

20.3. Leidus taisyti supaprastintos deklaracijos, pateiktos pagal Reglamento (ES) Nr. 952/2013 166 straipsnį, ar deklaracijos, pateiktos įtraukimo į deklaranto tvarkomus apskaitos registrus būdu pagal Reglamento (ES) Nr. 952/2013 182 straipsnį, duomenis papildomos deklaracijos, pateiktos pagal Reglamento (ES) Nr. 952/2013 167 straipsnį, duomenys taisomi Tvarkos aprašo 14 punkto nustatyta tvarka.

20.4. Leidus taisyti supaprastintos deklaracijos, pateiktos pagal Reglamento (ES) Nr. 952/2013 166 straipsnį, ar deklaracijos, pateiktos įtraukimo į deklaranto tvarkomus apskaitos registrus pagal Reglamento (ES) Nr. 952/2013 182 straipsnį būdu, duomenis, kai dar nepateikta papildoma deklaracija pagal Reglamento (ES) Nr. 952/2013 167 straipsnį, papildoma deklaracija turi būti pateikta įvertinus atliktus taisymus supaprastintoje deklaracijoje ar deklaracijoje, pateiktoje įtraukimo į deklaranto tvarkomus apskaitos registrus būdu.

VI SKYRIUS

BAIGIAMOSIOS NUOSTATOS

21. Tvarkos aprašas netaikomas tranzito deklaracijoms ir kitiems muitiniam tikrinimui pateiktiems dokumentams (pavyzdžiui, ATA knygelei, TIR knygelei, NATO 302 formai, ES 302 formai, žodinei deklaracijai (įskaitant ją papildančius dokumentus).

22. Tvarkos aprašo 20.2 papunktyje nurodytu atveju deklarantas, gavęs rašytinį muitinės sprendimą taisyti deklaraciją, pateiktą įtraukimo į deklaranto tvarkomus apskaitos registrus būdu, turi atlikti taisymus apskaitos registre, nurodydamas teritorinės muitinės sprendimo numerį ir datą bei datą, kada atliktas taisymas apskaitos registre.

23. Tais atvejais, kai nagrinėjant Prašymą taisyti priimtą muitinės ir reeksporto deklaraciją nustatomi trūkumai ir (arba) prieštaravimai priimtose muitinės ir reeksporto deklaracijose, kuriems pašalinti reikalingas detalesnis muitinės patikrinimas, jis atliekamas Muitinės vykdomų patikrinimų atlikimo taisyklių, patvirtintų Muitinės departamento prie Lietuvos Respublikos finansų ministerijos generalinio direktoriaus 2008 m. birželio 11 d. įsakymu Nr. 1B-407 „Dėl Muitinės vykdomų patikrinimų atlikimo taisyklių patvirtinimo“, nustatyta tvarka.

24. Teritorinei muitinei, kuriai pateiktas Prašymas, priėmus Sprendimą taisyti muitinės ir reeksporto deklaraciją bei patikrinus mokesčių apskaičiavimą ir nustačius, kad taisomoje muitinės priimtoje deklaracijoje apskaičiuota mokesčių suma mažesnė arba didesnė negu priklauso, papildomai apskaičiuoti mokesčiai turi būti sumokami arba nepagrįstai sumokėti mokesčiai turi būti grąžinami (įskaitomi) teisės aktų nustatyta tvarka. Naujai apskaičiuoti mokesčiai įtraukiami į mokesčių apskaitą teisės aktų nustatyta tvarka.

25. Sprendimai, kuriuos priima teritorinės muitinės direktorius arba jo įgaliotas asmuo, gali būti skundžiami Lietuvos Respublikos muitinės įstatymo nustatyta tvarka.

_____________________________

Lietuvos Respublikos muitinės priimtų

muitinės ir reeksporto deklaracijų

taisymo tvarkos aprašo

1 priedas

DOKUMENTŲ TAISYMO / PAPILDYMO PAŽYMA

_____________________

(numeris)

___________sprendimu _____________taisoma / papildoma

(data)	(numeris)

Muitinės ir reeksporto deklaracija__________________________________________________________

(deklaracijos numeris (MRN), deklaracijos priėmimo muitinėje data)

Duomenų elementas	Buvusi reikšmė	Nauja reikšmė

Pažymą rengęs teritorinės muitinės pareigūnas_________________________________________________

Šis pažymos egzempliorius skirtas___________________________________________________________

_______________________________

Lietuvos Respublikos muitinės priimtų

muitinės ir reeksporto deklaracijų taisymo

tvarkos aprašo

2 priedas

_______________________________________________________________________________________________________________________

(juridinio asmens pavadinimas arba fizinio asmens vardas, pavardė) (EORI kodas)

________________________________________________________________________________________________

(adresas, telefono numeris, el. pašto adresas)

________________________________________________________________________________________________

(teritorinės muitinės, kuriai teikiamas prašymas, rekvizitai)

PRAŠYMAS

TAISYTI PRIIMTAS MUITINĖS IR REEKSPORTO DEKLARACIJAS

_______________________

(data, numeris)

Prašymą pateikė _________________________________________________________________________________

(deklaranto pavadinimas, EORI kodas)

________________________________________________________________________________________________

Prašau taisyti muitinės ir reeksporto deklaracijos _____________________________________________________

(deklaracijos numeris (MRN), deklaracijos priėmimo muitinėje data)

_________________________________________________________________________________________________

duomenų elementus:

Eil. Nr.	Prekės Eilės Nr.	Duomenų elementas	Taisymo priežastis	Buvusi reikšmė	Nauja reikšmė
1	2	3	4	5	6

PRIDEDAMA: __________________________________________________________________

(duomenų elementų taisymą pagrindžiantys dokumentai, kita informacija)

________________________________ _____________________ ________________________________

(asmens pareigos) (parašas ) (vardas, pavardė)

_______________________________

PATVIRTINTA

Muitinės departamento prie Lietuvos

Respublikos finansų ministerijos

generalinio direktoriaus

2023 m. gruodžio 21 d. įsakymu Nr. 1BE-923

LIETUVOS RESPUBLIKOS MUITINĖS PRIIMTŲ MUITINĖS IR REEKSPORTO DEKLARACIJŲ PRIPAŽINIMO NEGALIOJANČIOMIS TVARKOS APRAŠAS

I SKYRIUS

BENDROSIOS NUOSTATOS

1. Lietuvos Respublikos muitinės priimtų muitinės ir reeksporto deklaracijų pripažinimo negaliojančiomis tvarkos aprašas (toliau – Tvarkos aprašas) reglamentuoja prašymų pripažinti negaliojančiomis Lietuvos Respublikos muitinės priimtas rašytines ir elektronines muitinės ir reeksporto deklaracijas (toliau – muitinės ir reeksporto deklaracijos) pateikimo, priėmimo, nagrinėjimo, priimtų muitinės ir reeksporto deklaracijų pripažinimo negaliojančiomis po prekių išleidimo pasirinktai muitinės procedūrai tvarką.

2. Tvarkos apraše vartojamos sąvokos ir santrumpos:

2.1. Elektroninė deklaracija – struktūrizuota elektroninė (tekstinė) informacija (XML dokumentas), kurią sudaro duomenys, reikalingi muitinės procedūrai ar reeksportui įforminti, pateikiami elektroninėmis duomenų apdorojimo priemonėmis arba įtraukimo į deklaranto tvarkomus apskaitos registrus būdu.

2.2. MDAS – Muitinės deklaracijų apdorojimo sistema, įskaitant išmaniąją Muitinės deklaracijų apdorojimo sistemą (iMDAS).

2.3. Muitinės leidimų sistema – informacinė sistema, skirta asmenų prašymų suteikti leidimą, pateikiamų elektroninėmis duomenų apdorojimo priemonėmis, nagrinėjimui, sprendimų dėl leidimų suteikimo priėmimui.

2.4. Reglamentas (ES) Nr. 952/2013 – 2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas.

2.5. Reglamentas (ES) 2015/2446 – 2015 m. liepos 28 d. Komisijos deleguotasis reglamentas (ES) 2015/2446, kuriuo Europos Parlamento ir Tarybos reglamentas (ES) Nr. 952/2013 papildomas išsamiomis taisyklėmis, kuriomis patikslinamos kai kurios Sąjungos muitinės kodekso nuostatos.

2.6. Reglamentas (ES) 2015/2447 – 2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės.

2.7. Veiklos tęstinumo procedūra – muitinės veiklos tęstinumas neveikiant MDAS arba asmens taikomajai programinei ir (arba) aparatinei įrangai bei kitai informacinei infrastruktūrai, atliekamas pateikiant rašytines muitinės ir reeksporto deklaracijas.

2.8. Kitos Tvarkos apraše vartojamos sąvokos suprantamos taip, kaip jos apibrėžtos Muitinės departamento prie Lietuvos Respublikos ministerijos generalinio direktoriaus 2020 m. spalio 9 d. įsakyme Nr. 1B-810 „Dėl Muitinės ir reeksporto deklaracijų, pateikiamų elektroninėmis duomenų apdorojimo priemonėmis ir raštu, surašymo taisyklių patvirtinimo“, Reglamente (ES) Nr. 952/2013, Reglamente (ES) 2015/2446 ir Reglamente (ES) 2015/2447.

II SKYRIUS

PRIIMTŲ MUITINĖS IR REEKSPORTO DEKLARACIJŲ PRIPAŽINIMAS NEGALIOJANČIOMIS

3. Muitinės ir reeksporto deklaracijos gali būti pripažįstamos negaliojančiomis vadovaujantis Tvarkos aprašu, Reglamento (ES) Nr. 952/2013 174 straipsnio 2 dalies ir Reglamento (ES) 2015/2446 148 straipsnio nuostatomis:

3.1. importo deklaracijos – vadovaujantis Reglamento (ES) 2015/2446 148 straipsnio 1, 2, 3 dalių ir 4 dalies b, c, d ir e punktų nuostatomis;

3.2. eksporto (reeksporto) deklaracijos – vadovaujantis Reglamento (ES) 2015/2446 148 straipsnio 4 dalies a, c ir d punktų ir 5 dalies nuostatomis;

3.3. tranzito deklaracijos – vadovaujantis Reglamento (ES) 2015/2446 148 straipsnio 4 dalies b ir c punktų nuostatomis.

III SKYRIUS

PRAŠYMŲ DĖL PRIIMTŲ MUITINĖS IR REEKSPORTO DEKLARACIJŲ PRIPAŽINIMO NEGALIOJANČIOMIS PATEIKIMAS

4. Muitinės ir reeksporto deklaracijos pripažįstamos negaliojančiomis, deklarantui Muitinės leidimų sistemos (toliau – MLS) priemonėmis teritorinei muitinei, kurioje buvo priimta muitinės ir reeksporto deklaracija, pateikus Prašymą pripažinti negaliojančia priimtą muitinės ir reeksporto deklaraciją (toliau – Prašymas). Prašymas turi būti pateiktas atskirai kiekvienai muitinės ir reeksporto deklaracijai.

5. Prašyme turi būti nurodyti:

5.1. Prašymą pateikusio pareiškėjo juridinio asmens pavadinimas EORI kodas, buveinės adresas, telefono numeris ir (arba) elektroninio pašto adresas arba fizinio asmens vardas, pavardė, EORI kodas, gyvenamosios vietos adresas, telefono numeris ir (arba) elektroninio pašto adresas;

5.2. už Prašymą atsakingo asmens ryšiams vardas, pavardė, gyvenamosios vietos adresas, telefono numeris ir (arba) elektroninio pašto adresas;

5.3. muitinės ir reeksporto deklaracijos, kurią prašoma pripažinti negaliojančia, pagrindinis registracijos numeris (MRN) ir priėmimo muitinėje data;

5.4. motyvuotos priežastys, dėl kurių prašoma pripažinti negaliojančia muitinės ir reeksporto deklaraciją;

5.5. kita papildoma informacija, kuri reikalinga Prašymui pagrįsti.

6. Kartu su Prašymu muitinei turi būti pateikti dokumentai, pagrindžiantys muitinės ir reeksporto deklaracijos pripažinimo negaliojančia tikslingumą (pavyzdžiui, sąskaitos faktūros, prekių patikrinimo aktai, nauji kompensacinių produktų išeigos apskaičiavimai, sutarties papildymas (pakeitimas) ir pan.).

IV SKYRIUS

PRAŠYMO PRIPAŽINTI NEGALIOJANČIOMIS PRIIMTAS MUITINĖS IR REEKSPORTO DEKLARACIJAS PRIĖMIMAS IR NAGRINĖJIMAS

7. Prašymus priima ir nagrinėja teritorinės muitinės, laikydamosi Reglamento (ES) Nr. 952/2013 22 straipsnio 2 dalies, Reglamento (ES) 2015/2446 11 straipsnio ir Reglamento (ES) 2015/2447 12 straipsnio nuostatų. Visais atvejais apie Prašymo nagrinėjimo termino pratęsimą turi būti informuotas pareiškėjas, nurodant tokio termino pratęsimo priežastis.

8. Teritorinė muitinė turi teisę prašyti papildomos informacijos (dokumentų), jeigu pateiktų duomenų nepakanka Prašymui pagrįsti bei tyrimui dėl Prašymo pagrįstumo atlikti per Reglamento (ES) 2015/2447 12 straipsnio 2 dalyje nustatytą laikotarpį.

9. Teritorinė muitinė, ketindama Prašymo netenkinti, vadovaudamasi Reglamento (ES) Nr. 952/2013 22 straipsnio 6 dalimi ir Reglamento (ES) 2015/2447 8 straipsniu, MLS priemonėmis informuoja Prašymą pateikusį pareiškėją apie numatomą teritorinės muitinės sprendimą (toliau – Sprendimas), nurodydama priežastis, kuriomis muitinė ketina pagrįsti savo Sprendimą, ir laikotarpį, nurodytą Reglamento (ES) Nr. 2015/2446 8 straipsnio 1 dalyje, per kurį pareiškėjas gali pareikšti savo nuomonę.

10. Teritorinė muitinė, įvertinusi pareiškėjo išdėstytus motyvus arba pasibaigus nustatytam laikotarpiui pareikšti nuomonę, priima Sprendimą, kurį ketino priimti, nurodant tokio Sprendimo priėmimo priežastis, arba atsisako savo ketinimų, pripažinusi pareiškėjo išdėstytų motyvų pagrįstumą. Apie priimtą sprendimą pareiškėjas informuojamas MLS priemonėmis.

11. Teritorinė muitinė, priėmusi teigiamą Sprendimą dėl Prašyme nurodytos priimtos muitinės ir reeksporto deklaracijos pripažinimo negaliojančia, MLS priemonėmis suformuoja Leidimą pripažinti negaliojančia priimtą muitinės ir reeksporto deklaraciją.

V SKYRIUS

RAŠYTINIO PRAŠYMO PRIPAŽINTI NEGALIOJANČIA MUITINĖS IR REEKSPORTO DEKLARACIJĄ PATEIKIMAS IR NAGRINĖJIMAS

12. Rašytinis prašymas (pateiktas ne MLS priemonėmis) pripažinti negaliojančia muitinės ir reeksporto deklaraciją pateikiamas dėl:

12.1. rašytinės muitinės ir reeksporto deklaracijos, įformintos taikant veiklos tęstinumo procedūrą;

12.2. supaprastintos deklaracijos, nurodytos Reglamento (ES) Nr. 952/2013 166 straipsnyje;

12.3. papildomos deklaracijos, nurodytos Reglamento (ES) Nr. 952/2013 167 straipsnyje;

12.4. deklaracijos, pateiktos įtraukimo į deklaranto tvarkomus apskaitos registrus būdu pagal Reglamento (ES) Nr. 952/2013 182 straipsnio nuostatas;

12.5 tranzito deklaracijos.

13. Rašytinis prašymas pateikiamas teritorinei muitinei, kurioje buvo priimta muitinės ar reeksporto deklaracija. Rašytinis prašymas gali būti pateikiamas vienai ar kelioms muitinės ir reeksporto deklaracijoms užpildant Tvarkos aprašo priede pateiktą pavyzdinę formą.

14. Teritorinė muitinė rašytinį prašymą priima ir nagrinėja Tvarkos aprašo 7–10 punktų nustatyta tvarka ir priima rašytinį sprendimą, kuris išsiunčiamas prašyme nurodytu elektroniniu paštu.

15. Teritorinė muitinė rašytinį sprendimą dėl muitinės deklaracijos pripažinimo negaliojančia Tvarkos aprašo 12.3 papunktyje nurodytos papildomos deklaracijos priima tokia tvarka:

15.1. Supaprastintos deklaracijos pateikimo pagal Reglamento (ES) Nr. 952/2013 166 straipsnį atveju pripažįstamos negaliojančiomis supaprastinta ir papildoma (jeigu ji pateikta) deklaracijos, nepriklausomai dėl kurios deklaracijos kreipėsi pareiškėjas.

15.2. Deklaracijos pateikimo įtraukimo į deklaranto tvarkomus apskaitos registrus būdu pagal Reglamento (ES) Nr. 952/2013 182 straipsnį atveju deklarantas pateikia rašytinį prašymą dėl deklaracijos, pateiktos įtraukimo į deklaranto tvarkomus apskaitos registrus būdu, pripažinimo negaliojančia. Teritorinei muitinei priėmus rašytinį sprendimą pripažinti negaliojančia deklaraciją, pateiktą įtraukimo į deklaranto tvarkomus apskaitos registrus būdu, kartu pripažįstama negaliojančia ir papildoma deklaracija (jeigu ji pateikta).

15.3. Teritorinei muitinei priėmus rašytinį sprendimą pripažinti negaliojančia supaprastintą deklaraciją, pateiktą pagal Reglamento (ES) Nr. 952/2013 166 straipsnį ar deklaraciją, pateiktą įtraukimo į deklaranto tvarkomus apskaitos registrus būdu pagal Reglamento (ES) Nr. 952/2013 182 straipsnį, kai dar nepateikta papildoma deklaracija pagal Reglamento (ES) Nr. 952/2013 167 straipsnį, papildomos deklaracijos pateikti nereikia.

VI SKYRIUS

BAIGIAMOSIOS NUOSTATOS

16. Tvarkos aprašas netaikomas kitiems muitiniam tikrinimui pateiktiems dokumentams (pavyzdžiui, ATA knygelei, TIR knygelei, NATO 302 formai, ES 302 formai, žodinei deklaracijai (įskaitant ją papildančius dokumentus).

17. Tvarkos aprašo 15.2 papunktyje nurodytu atveju deklarantas, gavęs rašytinį muitinės sprendimą pripažinti negaliojančia deklaraciją, pateiktą įtraukimo į deklaranto tvarkomus apskaitos registrus būdu, turi atlikti taisymus apskaitos registre, nurodydamas teritorinės muitinės sprendimo numerį ir datą bei datą, kada atliktas taisymas apskaitos registre.

18. Tvarkos aprašo 12.5 papunktyje nurodytu atveju tranzito deklaracija pripažįstama negaliojančia tik tuo atveju, kai prekės dar nėra pateiktos paskirties įstaigai.

19. Tais atvejais, kai nagrinėjant Prašymą pripažinti negaliojančia priimtą muitinės ir reeksporto deklaraciją nustatomi trūkumai ir (arba) prieštaravimai priimtose muitinės ir reeksporto deklaracijose, kuriems pašalinti reikalingas detalesnis muitinės patikrinimas, jis atliekamas Muitinės vykdomų patikrinimų atlikimo taisyklių, patvirtintų Muitinės departamento prie Lietuvos Respublikos finansų ministerijos generalinio direktoriaus 2008 m. birželio 11 d. įsakymu Nr. 1B-407 „Dėl Muitinės vykdomų patikrinimų atlikimo taisyklių patvirtinimo“, nustatyta tvarka.

20. Tvarkos aprašo V skyriuje nurodytu atveju priėmus sprendimą pripažinti muitinės ir reeksporto deklaraciją negaliojančia, teritorinė muitinė patikslina informaciją atitinkamose muitinės informacinėse sistemose.

21. Teritorinės muitinės sprendimai, kuriuos priima teritorinės muitinės direktorius arba jo įgaliotas asmuo, gali būti skundžiami Lietuvos Respublikos muitinės įstatymo nustatyta tvarka.

_______________________

Lietuvos Respublikos muitinės priimtų

muitinės ir reeksporto deklaracijų pripažinimo

negaliojančiomis tvarkos aprašo

priedas

_______________________________________________________________________________________________________________________

(juridinio asmens pavadinimas arba fizinio asmens vardas, pavardė) (EORI kodas)

________________________________________________________________________________________________

(adresas, telefono numeris, el. pašto adresas)

________________________________________________________________________________________________

(teritorinės muitinės, kuriai teikiamas prašymas, rekvizitai)

PRAŠYMAS

PRIPAŽINTI NEGALIOJANČIOMIS PRIIMTAS MUITINĖS IR REEKSPORTO DEKLARACIJAS

_______________________

(data, numeris)

Prašymą pateikė __________________________________________________________________________

(deklaranto pavadinimas, EORI kodas)

__________________________________________________________________________________________

Prašau pripažinti negaliojančiomis muitinės ir reeksporto deklaracijas:

Muitinės ir reeksporto deklaracija (deklaracijos numeris (MRN), deklaracijos priėmimo muitinėje data, tipas)	Pripažinimo negaliojančia priežastis
1	2

PRIDEDAMA: ___________________________________________________________________________

(deklaracijos pripažinimą negaliojančia pagrindžiantys dokumentai, kita informacija)

_______________________________ _____________________ _________________________________

(asmens pareigos) (parašas ) (vardas, pavardė)

_______________________